text: Det lå i luften, at pengene ikke skulle betales tilbage
  06 april 2017 kl. 17.17
  Vikingecentret i Ribe lånte 10 mio. kr. i Arbejdsmarkedets Feriefond i 90’erne. Nu skal pengene betales tilbage.
  En lang række museer har lånt penge i feriefonden. Men lånene, som løb over 25 år, blev af mange – også vikingecentret – opfattet som tilskud.
  - Det lå ligesom i luften, at de ikke skulle betales tilbage, siger Bjarne Clement, leder af Ribe Vikingecenter.
  Han påtager sig ansvaret, men håber, at lånet bliver eftergivet. Ikke mindst af hensyn til de mange arbejdspladser, som er skabt i området.
  Beskæftigelsesminister Troels Lund Poulsen (V) siger i TV SYD, at regeringen vil gøre alt, for at museerne ikke kommer i økonomisk uføre. Han mødes fredag med Folketingets partier for at drøfte sagen.
  Vadehavscentret skal betale otte millioner kroner tilbage. 1864- museet på Dybbøl Banke skylder to millioner .
  Regningen fra Ribe Vikingecenter – og Vadehavscentret – kan måske ende hos Esbjerg Kommune. Men her afviser udvalgsformand Jakob Lose (V), at kommunen kan betale.
  - Vi har ikke 20 millioner kroner stående til det her, så det er en alvorlig situation, siger han til TV SYD
  